Document ID: /roh_data/filtered/fineweb-2-filterrobots_roh.jsonl.gz/64541

La Curt da giustia da l’Uniun europeica ha l’incumbensa da proteger il dretg da l’Uniun europeica cur ch’ils contracts cuminaivels vegnan applitgads ed interpretads. Sch’in stadi commember surpassa quests contracts, alura avra la Cumissiun in’inquisiziun e fa da savair al stadi pertutgà las mesiras necessarias per regularisar la situaziun. Sch’in stadi na sa suttametta betg a questas ordinaziuns, sa drizza la Cumissiun a la Curt da giustia. La sentenzia da questa curt è lianta tant per il stadi commember sco per las instituziuns. Da l’autra vart po era in stadi commember appellar a la Curt cunter decisiuns da la Cumissiun.
(Foto: Cédric Puisney from Brussels, Belgium / CC BY 2.0)